Man sterf tydens skietery by polisiestasieMfuleni-polisiestasie (Foto via Twitter) ŉ Man, wat ŉ metropolisiebeampte met ŉ mes aangeval het, is Sondag doodgeskiet by die Mfuleni-polisiestasie in Kaapstad. JP Smith, burgemeesterskomiteelid vir veiligheid en sekuriteit in Stad Kaapstad, het gesê ŉ metropolisiebeampte was omstreeks 11:30 by die polisiestasie besig om ŉ dossier te registreer, toe ŉ lid van die publiek opgedaag het. “Die man het ontstoke voorgekom en aangedui dat hy in hegtenis geneem wil word,” het Smith verduidelik. “Hy wou met die metropolisiebeampte praat, maar het ŉ mes te voorskyn gebring en die beampte twee keer in die bors en een keer in sy linkerarm gesteek.” Die beampte het gereageer en drie skote met sy dienspistool afgevuur. “Die man is noodlottig gewond. Twee ander siviele persone is beseer, albei in hul regtervoet, weens opslagkoeëls.” Die metropolisiebeampte is na Bellville Melomed-hospitaal geneem vir verdere behandeling en sal berading ontvang. Een van die twee persone wat in die voet beseer is, is na Tygerberg-hospitaal geneem vir behandeling. “Ons wens albei ŉ spoedige beterskap toe.” Smith het bevestig die polisie en die Onafhanklike Polisieondersoekdirektoraat (Opod) ondersoek die voorval. “Die stad sal sy volle samewerking gee om seker te maak dat die ondersoek bespoedig word.”